Paramedici beroof terwyl hul swanger vrou helpArgieffoto Twee mans is Sondag in hegtenis geneem nadat hulle paramedici beroof het terwyl hulle ŉ swanger vrou in KwaZulu-Natal behandel het. Robert McKenzie, ŉ woordvoerder van die provinsie se nooddienste, het gesê die twee personeellede was besig om die vrou in die Bottlebrush informele nedersetting in Chatsworth, Durban, in ŉ ambulans te laai toe hulle beroof is. “Die twee verdagtes, waarvan een met ŉ vuurwapen gewapen was, het die paramedici genader,” het McKenzie gesê. “Hulle het aangedring op waardevolle items en een van die slagoffers se selfone gebuit.” Niemand is tydens die voorval beseer nie. ŉ Tweede ambulans is ontbied om die vrou na ŉ hospitaal te neem. Die polisie, in samewerking met die gemeenskap, kon daarin slaag om die twee verdagtes kort na die voorval aan te keer. Die selfoon is teruggekry.